Diari Oficial de la Generalitat Valenciana


Sumari del DOGV 4971, del 22-03-2005 (2005/3112)

REIAL DECRET 315/2005, de 18 de març, sobre traspàs de funcions de l'Estat a la Generalitat Valenciana en matèria de transports per ferrocarril en el tram Quart de Poblet/Riba-roja de Túria de la línia de ferrocarril València/Riba-roja de Túria.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2005/03/18/315/dof/vci/html**

### Dades del document

Número de DOGV
:   4971

Data del DOGV
:   22-03-2005

Secció del DOGV
:   I. DISPOSICIONS GENERALS

Número del document
:   2005/3112


Data del document
:   18-03-2005

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * Quart de Poblet
    * Riba-roja de Túria
    * descentralització
    * xarxa ferroviària
    * legislació
    * competència administrativa

REIAL DECRET 315/2005, de 18 de març, sobre traspàs de funcions de l'Estat a la Generalitat Valenciana en matèria de transports per ferrocarril en el tram Quart de Poblet/Riba-roja de Túria de la línia de ferrocarril València/Riba-roja de Túria. [2005/X3112]
  
La Constitució espanyola, en l'article 148.15a, disposa que les comunitats autònomes podran assumir competències en matèria de ferrocarrils l'itinerari de les quals es desenvolupe íntegrament dins del seu territori.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, disposa en l'apartat 15 del seu article 31 la competència exclusiva de la Generalitat Valenciana en matèria de ferrocarrils i transports terrestres, sense perjuí del que disposa l'article 149.1 21a de la Constitució.
  
Així mateix, l'article 33.8 de l'esmentat Estatut establix que la Generalitat assumix competències executives en matèria d'ordenació del transport de mercaderies i viatgers que tinguen el seu origen i destí dins del territori de la Comunitat Valenciana, encara que cap sobre les infraestructures de titularitat estatal a què fa referència l'article 149.121a de la Constitució, sense perjuí de l'execució directa que es reserve l'Estat.
  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i servicis de l'Estat a la Generalitat Valenciana.
  
De conformitat amb el que disposa el reial decret citat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, esta comissió va adoptar en la seua reunió del dia 15 de març de 2005 l'oportú acord de traspàs, la virtualitat pràctica de la qual exigix la seua aprovació pel Govern mitjançant un reial decret.
  
En virtut d'això, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del Ministre d'Administracions Públiques i amb la deliberació prèvia del Consell de Ministres en la seua reunió del dia 18 de març de 2005,
  
DECRET
  
Article 1
  
S'aprova l'Acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, de data 15 de març de 2005, pel qual es traspassen a la Generalitat Valenciana les funcions que exercia l'Estat en matèria de transport per ferrocarril en el tram comprés entre Quart de Poblet i Riba'roja de Túria de la línia de ferrocarril València/Riba-roja de Túria.
  
Article 2
  
En conseqüència, queden traspassades a la Comunitat Valenciana les funcions, així com els mitjans adscrits a elles, que es referix l'acord del Ple de la Comissió Mixta que s'inclou com annex d'este reial decret, en els termes i condicions que allí s'especifiquen.
  
Article 3
  
El traspàs a què es referix este reial decret tindrà efectivitat a partir del dia assenyalat en l'acord de la Comissió Mixta, sense perjuí que les dos Administracions ?la de l'Estat i la de la Comunitat Valenciana- produïsquen els actes necessaris per al manteniment dels servicis de transport en els termes del Protocol subscrit entre el Ministeri de Foment i la Generalitat Valenciana i RENFE'Operadora el 28 de desembre de 2004.
  
DISPOSICIÓ FINAL
  
Única
  
Este reial decret entrarà en vigor l'endemà de la publicació en el Boletín Oficial del Estado.
  
Madrid, 18 de març de 2005
  
Joan Carles R.
  
El ministre d'Administracions Públiques,
  
JORDI SEVILLA SEGURA
  
ANNEX
  
Pilar Andrés Vitòria i Miguel Nadal Tárrega, secretaris de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana,
  
Certifiquen:
  
Que en la sessió plenària de la Comissió, celebrada el dia 15 de març de 2005, es va adoptar l'Acord sobre traspàs a la Generalitat Valenciana de les funcions en matèria de transport per ferrocarril, en els termes que a continuació s'expressen:
  
A) Referència a les normes constitucionals i estatutàries en què s'empara la transferència.
  
La Constitució espanyola, en l'article 148.15a, disposa que les comunitats autònomes podran assumir competències en matèria de ferrocarrils l'itinerari de les quals es desenvolupe íntegrament dins del seu territori.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, disposa en l'apartat 15 del seu article 31 la competència exclusiva de la Generalitat Valenciana en matèria de ferrocarrils i transports terrestres, sense perjuí del que disposa l'article 149.121a de la Constitució.
  
Així mateix, l'article 33.8 de l'esmentat Estatut establix que la Generalitat assumix competències executives en matèria d'ordenació del transport de mercaderies i viatgers que tinguen el seu origen i destí dins del territori de la Comunitat Valenciana, encara que cap sobre les infraestructures de titularitat estatal a què fa referència l'article 149.121a de la Constitució, sense perjuí de l'execució directa que es reserve l'Estat.
  
D'altra banda, la Llei 16/1987, de 30 de juliol, d'ordenació dels transports terrestres, establix els principis d'organització i funcionament dels transports.
  
A més, i de conformitat amb el que establix el Reial Decret Llei 1/2004, de 7 de maig, el 31 de desembre de 2004 ha entrat vigor la Llei 39/2003, de 17 de novembre, del sector ferroviari, que deroga parcialment l'esmentada Llei 16/1987, de 30 de juliol.
  
Així mateix, de conformitat amb el que establix la disposició addicional quarta del Reial Decret 2.395/2004, de 30 de desembre, pel qual s'aprova l'Estatut de l'entitat pública empresarial Administrador d'Infraestructures Ferroviàries (ADIF), el tram entre Quart de Poblet i Riba-roja de Túria, de la línia de ferrocarril València/Riba-roja de Túria, va quedar exclòs de la xarxa ferroviària d'interés general.
  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i servicis de l'Estat a la Generalitat Valenciana.
  
Sobre la base d'estes previsions normatives, escau realitzar el traspàs de funcions en matèria de transport per ferrocarril a la Generalitat Valenciana en el tram comprés entre Quart de Poblet i Riba'roja de Túria de la línia de ferrocarril València/Riba-roja de Túria.
  
B) Funcions de l'administració de l'Estat que assumix la Comunitat Valenciana.
  
A l'empara dels preceptes esmentats, i en els termes d'este acord, es traspassen a la Generalitat Valenciana les funcions que, en matèria de transport de viatgers per ferrocarril, exercix l'administració de l'Estat i, en especial, les d'establiment, organització, explotació, inspecció i sanció de ferrocarrils en el tram comprés entre Quart de Poblet i Riba'roja de Túria de la línia de ferrocarril València/Riba-roja de Túria.
  
C) Funcions que es reserva l'administració de l'Estat.
  
L'Administració General de l'Estat es reserva les funcions corresponents a l'exercici de les competències que li corresponen d'acord amb l'ordenament jurídic.
  
D) Funcions en què han de concórrer l'administració de l'Estat i la Comunitat autònoma.
  
Per al compliment coordinat de les funcions assenyalades en els apartats anteriors, la comunitat autònoma haurà d'informar l'administració de l'Estat de les modificacions que, si és el cas, puguen proposar-se respecte del projecte d'integració del tram en la xarxa de metre de València i ho comunicarà a la Direcció General de Ferrocarrils del Ministeri de Foment.
  
E) Béns, drets i obligacions que es traspassen.
  
Es traspassen a la Comunitat Valenciana els béns adscrits a la prestació dels servicis transferits, segons consten en la relació adjunta número 1.
  
La infraestructura ferroviària que es traspassa és la compresa entre els punts quilomètrics 4/850 (Quart de Poblet) i el 18/366 (Riba-roja de Túria) de la línia ferroviària València/Riba-roja de Túria.
  
A més d'este acord pel qual s'aprova el traspàs de funcions de l'Estat a la Generalitat Valenciana en matèria de transport per ferrocarril en el tram de Quart de Poblet i Riba-roja de Túria, simultàniament i a la seua empara, d'una part, la Generalitat Valenciana, o l'entitat a què la comunitat autònoma encomane la gestió de les funcions que es traspassen, i d'una altra, l'Administrador d'Infraestructures Ferroviàries o, si és el cas, Renfe-operadora, es responsabilitzaran de la gestió, amb efectes a partir de la data d'entrada en vigor d'este acord, del desenvolupament dels tres acords complementaris següents:
  
a) El primer relatiu a la prestació dels servicis substitutoris per la Generalitat Valenciana durant el període transitori en què no estiga disponible la nova línia de transport ferroviari de viatgers de titularitat autonòmica, així com als compromisos de la Generalitat Valenciana d'autoritzar a l'ADIF i, si és el cas, a Renfe-operadora, ja siga en gestió directa o indirecta, la retirada del material mòbil desmuntable i superestructura ferroviàries.
  
b) El segon, relatiu a la indemnització a Renfe-operadora per la Generalitat Valenciana en els termes previstos en el Protocol entre el Ministeri de Foment i la Generalitat Valenciana de 28 de desembre de 2004.
  
c) El tercer, relatiu als compromisos assumits per la Generalitat Valenciana per tal d'autoritzar la instal·lació i explotació, per part de l'ADIF, d'una línia de fibra òptica compresa entre els actuals punts quilomètrics 4/850 (Quart de Poblet) i el 18/366 (Riba-roja de Túria) de la línia de ferrocarril València/Riba-roja de Túria i, si és el cas, junt amb el traçat de la variant que eventualment es decidira escometre en eixe tram.
  
En el termini de tres mesos a partir de la publicació del reial decret pel qual s'aprove este acord, la comunitat autònoma i l'administració General de l'Estat subscriuran les actes d'entrega i recepció corresponents.
  
Així mateix, la Comunitat Valenciana, a partir de l'entrada en vigor del reial decret pel qual s'aprove este acord, se subroga en la titularitat de tots els drets i obligacions que corresponguen a l'Estat ?Administració General de l'Estat i ADIF o, si és el cas Renfe-operadora- per raó dels béns i funcions que es traspassen.
  
F) Documentació i expedients dels mitjans que es traspassen.
  
L'entrega de la documentació i expedients dels mitjans traspassats es realitzarà en el termini de tres mesos a partir de l'entrada en vigor del reial decret pel qual s'aprove este acord.
  
G) Data d'efectivitat del traspàs.
  
El traspàs objecte d'este acord tindrà efectivitat a partir del dia 1 d'abril de 2005.
  
I perquè conste, expedim la present certificació.


Còpia Permalink ELI